На основу члана 76. Закона о култури („Службени гласник Републике Србије“, број 72/2009) и члана 14. став 1. Правилника о начину, мерилима и критеријумима за избор пројеката у култури који се финансирају и суфинансирају из буџета Града Новог Сада ("Службени лист Града Новог Сада", бр. 28/10, 37/10, 44/11, 6/12 и 25/12), Градоначелник Града Новог Сада

***расписује***

**Ј А В Н И К О Н К У Р С**

**за суфинансирање пројеката који представљају значајна остварења у области**

**књижевног стваралаштва и издаваштва, за 2015. годину.**

**I** Јавни конкурс се расписује за пројекте који представљају значајна остварења у области књижевног стваралаштва и издаваштва који се суфинансирају средствима из буџета Града Новог Сада, у складу са Одлуком о буџету Града Новог Сада за 2015. годину ("Службени лист Града Новог Сада", број 68/14), а подразумевају пројекте који представљају значајна остварења у области издавања књига, и у области издавања часописа.

**II ОПШТИ УСЛОВИ КОНКУРСА**

 Право учешћа на Јавном конкурсу имају правна лица чије је седиште на територији Града, која се баве издавачком делатношћу, изузев установа културе чији је оснивач Град.

**III** **Учесник на Јавном конкурсу може да конкурише за суфинансирање:**

 - ауторских права за књиге и часописе,

 - трошкова припреме (дизајн, откуп ауторских права за илустративни

 материјал, трошкова оригиналних текстова, превода и слично), и

- трошкова штампе.

**IV** **Избор пројеката врши се на основу најмање једног од следећих мерила и критеријума:**

**1.** **За избор пројеката који представљају значајна остварења у области књижевног стваралаштва и издаваштва**:

 - да је прво издање књиге,

 - да књига има уметничку, књижевну и научну вредност,

 - да постоји културни и јавни интерес за издавање књиге,

 - да је књига оригинално и креативно дело, и

 - да промовише културу Града и његово културно наслеђе.

**2.** **За избор пројеката који представљају значајна остварења у области издавања часописа:**

 - да је часопис из области културе, уметности и других друштвених наука,

 - да постоји значај часописа у културној јавности,

 - да часопис по свом садржају испуњава вредносне и естетске критеријуме, и

 - да постоји континуитет у излажењу часописа.

**V** Обрасци Пријаве на Јавни конкурс могу се преузети са сајта **www.novisad.rs**

**VI Уз попуњени образац Пријаве на Јавни конкурс, учесници на конкурсу подносе и пројекат који садржи:**

 - детаљан синопсис и садржај дела код објављивања књиге,

 - белешку о аутору дела, преводиоцу и редактору, писцу предговора (поговора) код објављивања књиге,

 - рок за реализацију пројекта,

 - податке о графичкој опреми и дизајну, код објављивања књиге и часописа,

 - резиме најмање две стручне рецензије дела, код објављивања књиге,

 - детаљан опис концепције часописа и учесталост излажења часописа,

 - финансијски план пројекта (преглед појединачних активности које се предвиђају пројектом, са износом средстава неопходних за реализацију тих активности и спецификацијом износа средстава из сопствених прихода, средстава из буџета Града и других извора),

 - податке о одговорној особи за реализацију пројекта и коришћење средстава,

 - доказ да су регистровани за издавачку делатност,

 - фотокопију Решења о регистрацији код надлежног органа,

 - фотокопију потврде о пореском идентификационом броју,

 - званичан доказ о рачуну у банци, и

 - изјаву о прихватању обавезе корисника.

 **VII** Пријаве на Јавни конкурс са пратећом документацијом подносе се лично на

 обрасцу пријаве који је саставни део конкурсне документације, у затвореној

 коверти, у писарници Градске управе за опште послове, Трг слободе 1,

 Нови Сад, или путем поште препорученом пошиљком, на наведену адресу, са

 назнаком: **Градска управа за културу Града Новог Сада - Јавни конкурс за**

 **суфинансирање пројеката који представљају значајна остварења у области**

 **књижевног стваралаштва и издаваштва, за 2015. годину.**

**VIII** Пријаве на Јавни конкурс подносе се у року од **15 дана** од дана објављивања конкурса у средствима јавног информисања, као и на званичном сајту Града Новог Сада (**www.novisad.rs).**

 Конкурсна документација се не враћа.

**IX** Поступак Јавног конкурса за суфинансирање пројеката који представљају значајна остварења у области књижевног стваралаштва и издаваштва, за 2015. годину, спроводи Комисија.

**X** Неблаговремене и непотпуне пријаве на конкурс, пријаве које нису попуњене на прописаном обрасцу, пријаве упућене факсом или електронском поштом, као и пријаве оних учесника на конкурсу, који су у претходној години остварили право на суфинансирање пројеката средствима из буџета Града, а нису поднели извештај о реализацији пројекта, Комисија неће разматрати. Такође, за **непотпуне Пријаве** ће се сматрати оне Пријаве, у којима трошкови пројекта нису таксативно наведени.

**ХI ПОСЕБНИ УСЛОВИ КОНКУРСА**

Подносилац пријаве може да учествује на Јавном конкурсу са **највише 3 (три) пројекта.**

Пријава и приложена документација се подносе у **једном примерку.**